b'\n_START_ARTICLE_\nRam\xc3\xb3n N\xc3\xba\xc3\xb1ez\n_START_SECTION_\nZgodnja kariera\n_START_PARAGRAPH_\nN\xc3\xba\xc3\xb1ez je odrasel v ZDA, kamor se je iz Hondurasa preselil \xc5\xbee v zgodnjih 90. letih. V dr\xc5\xbeavo je pri\xc5\xa1el preko o\xc4\x8detove vlagateljske vize in kasneje tudi dokon\xc4\x8dal \xc5\xa1olanje na srednji \xc5\xa1oli W. T. White High School v Dallasu, Teksas.  Eno sezono je zatem igral za univerzo Southern Methodist University, nato ga je kot \xc5\xa1estega po vrsti na naboru lige MLS 2004 izbralo mo\xc5\xa1tvo Dallas Burn.\n_START_SECTION_\nProfesionalna kariera\n_START_PARAGRAPH_\nV svojem prvem letu za Dallas Burn (ki se je kasneje preimenoval v FC Dallas) je N\xc3\xba\xc3\xb1ez le poredko dobival prilo\xc5\xbenost na zelenici in vsega skupaj na 8 tekmah preigral le 107 minut. Ob koncu leta 2005 ga je trener le postavil v za\xc4\x8detno enajsterico, do konca sezone je zbral 5 zadetkov in 3 podaje. Potem ko je izgubil svoje mesto v ekipi, so ga klubski funkcionarji avgusta 2007 menjali v Chivas USA. Pri Chivasih je kazal medle predstave in ob koncu sezone zanj v klubu ni bilo ve\xc4\x8d prostora._NEWLINE_Kmalu zatem se je pridru\xc5\xbeil hondura\xc5\xa1kemu prvoliga\xc5\xa1u Olimpia, v katerem je bil standardni \xc4\x8dlen prve postave. V celi sezoni je zbral 34 nastopov, na katerih je zabil 3 gole. V ekipi je ve\xc4\x8dinoma igral na polo\xc5\xbeaju napadalnega vezista in kreativca, tako da je prispeval tudi veliko podaj. Dobre igre tako v klubu kot v reprezentanci so mu omogo\xc4\x8dile prestop v Mehiko, mati\xc4\x8dni klub Olimpia ga je namre\xc4\x8d za 6 mesecev posodil v mehi\xc5\xa1ko Pueblo, kjer je nosil dres s \xc5\xa1tevilko 10._NEWLINE_V dresu Pueble je kazal dobre strelske predstave in je na 10 tekmah dosegel \xc5\xbee 3 zadetke, prvega za svojega novega delodajalca je dosegel 18. februarja 2009 proti Pachuci - tedaj je dosegel zmagoviti gol za zmago svoje ekipe z 2\xe2\x80\x931. Za La Franjo je v \xc5\xa1estih mesecih 5-krat zatresel mre\xc5\xbeo in temu dodal \xc5\xa1e 5 podaj._NEWLINE_Za sezono 2009/10 je N\xc3\xba\xc3\xb1ez okrepil konkurenta Pueble v mehi\xc5\xa1kem prvenstvu, Cruz Azul. V CONCACAF Ligi prvakov je vknji\xc5\xbeil 2 zadetka, enega proti ameri\xc5\xa1kemu Columbusu in drugega proti kostari\xc5\xa1ki Saprissi. S\xc4\x8dasoma je izgubil svoje mesto v mo\xc5\xa1tvu in po polovici sezone je tekme za\xc4\x8denjal s klopi. Trenerjevo zaupanje je dokon\xc4\x8dno zapravil, ko je na dan pomembne Cruz Azulove tekme ostal v Hondurasu in praznoval uvrstitev svoje reprezentance na Svetovno prvenstvo 2010.\n_START_SECTION_\nReprezentan\xc4\x8dna kariera\n_START_PARAGRAPH_\nN\xc3\xba\xc3\xb1ez je z reprezentanco do 20 let (U-20) sodeloval na Svetovnem mladinskem prvenstvu 2005 na Nizozemskem. Oktobra 2006 ga je prvi\xc4\x8d vpoklical selektor \xc4\x8dlanske reprezentance, a je debi v dr\xc5\xbeavnem dresu sledil \xc5\xa1ele 9. septembra 2007. Na sre\xc4\x8danju proti izbrani vrsti Kostarike je tedaj na igri\xc5\xa1\xc4\x8de pri\xc5\xa1el s klopi. V letih 2007 in 2008 je poleg \xc4\x8dlanske reprezentance nastopal \xc5\xa1e za reprezentanco do 23 let (U-23), s katero je poleti 2008 tudi zastopal na Poletnih olimpijskih igrah 2008._NEWLINE_Pod vodstvom selektorja \xc4\x8dlanske reprezentance Reinalda Ruede je N\xc3\xba\xc3\xb1ez dobival vedno ve\xc4\x8d prilo\xc5\xbenosti in odigral tudi nekaj tekem v kvalifikacijah za nastop na Svetovnem prvenstvu 2010. 6. septembra 2008 je dosegel svoja prva reprezentan\xc4\x8dna zadetka proti Kanadi, ter dobro strelsko formo obdr\xc5\xbeal \xc5\xa1e do tekme proti Jamajki, na kateri se je znova vpisal med strelce. N\xc3\xba\xc3\xb1ez je bil eden od 23 reprezentantov, ki jih je selektor Rueda maja 2010 uvrstil med potnike na Svetovno prvenstvo v JAR.'